Predkladacia správa

     
Ministerstvo pôdohospodárstva Slovenskej republiky predkladá návrh nariadenia vlády, o opatreniach na kontrolu slintačky a krívačky, podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov.

Predloženým návrhom nariadenia vlády sa do právneho poriadku Slovenskej republiky preberá smernica Rady 2003/85/ES z  29. septembra 2003, ktorá zavádza opatrenia Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (Ú. v. EÚ L 306, 22. 11. 2003 ).

     

Návrhom nariadenia sa zrušuje platné nariadenie vlády Slovenskej republiky č.731/2002 Z. z, ktorým sa ustanovujú opatrenia na kontrolu šírenia slintačky a krívačky v znení nariadenia vlády Slovenskej republiky č.324/2003 Z. z.

Návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie a zamestnanosť, čo potvrdilo Ministerstvo financií Slovenskej republiky listom č. MF /13730/2004-81 zo dňa 18.decembra 2004..

Predložená právna úprava je  v súlade s Ústavou Slovenskej republiky  a zákonom č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov. 

Vzhľadom na obsah úpravy nebolo potrebné návrh nariadenia vlády   prerokovať v Rade hospodárskej a sociálnej dohody podľa zákona č. 106/1999 Z. z. o hospodárskom  a sociálnom partnerstve .

Materiál bol predmetom medzirezortného pripomienkového konania, pripomienky legislatívno-technického charakteru sú v ňom zapracované.

Zásadné pripomienky boli uplatnené zo strany Inštitútu pre aproximáciu práva Úradu vlády Slovenskej republiky,  týkali sa  ustanovení, ktoré boli  nad rámec preberanej smernice  a  taktiež  obsahového prepracovania  niektorých ustanovení v súlade so smernicou. Rozpor  bol odstránený, predkladateľ dopracoval predložený návrh podľa pripomienok Inštitútu pre aproximáciu práva Úradu vlády SR a doplnil k nemu   aktuálne tabuľky zhody.

Predložený návrh nariadenia bol predložený na rokovanie Legislatívnej rady vlády Slovenskej republiky dňa 22.februára 2005., kde  po prerokovaní materiálu bolo predkladateľovi odporučené  materiál dopracovať a opätovne ho  predložiť na rokovanie.

Predkladateľ materiál dopracoval ,akceptoval pripomienky a odporúčania Legislatívnej rady vlády Slovenskej republiky , sekretariátu Legislatívnej rady vlády Slovenskej republiky a Inštitútu pre aproximáciu práva a opätovne ho predložil  na prerokovanie .
Predložená právna úprava bola prerokovaná dňa 8 .marca 2005, pripomienky a odporúčania Legislatívnej rady vlády Slovenskej republiky sú zohľadnené, materiál je upravený a v novom znení sa predkladá na rokovanie vlády Slovenskej republiky.

